ಆರ್.ಆರ್ ನಗರದಲ್ಲಿ ಸ್ಟಾರ್ ವಾರ್: ಸಿನಿ ತಾರೆಯರ ಬೆನ್ನು ಬಿದ್ದಿದ್ಯಾಕೆ ಡಿ.ಕೆ ಶಿವಕುಮಾರ್..? ಬೆಂಗಳೂರು: ಆರ್.ಆರ್ ನಗರ ಉಪಚುನಾವಣೆ ಹಿನ್ನೆಲೆ ಕೆಪಿಸಿಸಿ ಅಧ್ಯಕ್ಷ ಡಿ.ಕೆ ಶಿವಕುಮಾರ್ ಸಿನಿತಾರೆಯರನ್ನ ಪಕ್ಷಕ್ಕೆ ಸೆಳೆಯಲು ಮುಂದಾಗಿದ್ದಾರೆ. ಇದ್ದಕ್ಕಿದ್ದಂತೆ ನಿನ್ನೆ ಡಿಕೆ ಶಿವಕುಮಾರ್, ಟೈಗರ್ ಪ್ರಭಾಕರ್ ಪುತ್ರ ವಿನೋದ್ ಅವರ ಮನೆಗೆ ತೆರಳಿ ಭೋಜನ ಮಾಡಿ ಬಂದಿದ್ದಾರೆ. ಈ ವೇಳೆ ವಿನೋದ್ರನ್ನ ಪಕ್ಷಕ್ಕೆ ಆಹ್ವಾನಿಸಿದ್ದಾರೆ. ವಿನೋದ್ ಪ್ರಭಾಕರ್ ಭೇಟಿಗೆ ಕಾರಣವೇನು..? ರಾಜರಾಜೇಶ್ವರಿನಗರ ವಿಧಾನಸಭಾ ಕ್ಷೇತ್ರದಲ್ಲೇ ವಿನೋದ್ ಪ್ರಭಾಕರ್ ಅವರ ಮನೆ ಇದೆ. ಅಲ್ಲದೆ ಆರ್.ಆರ್. ನಗರದಲ್ಲಿ ಟೈಗರ್ ಪ್ರಭಾಕರ್ ಹಾಗೂ ಮರಿ ಟೈಗರ್ ವಿನೋದ್ ಅಭಿಮಾನಿಗಳ ಸಂಘವೂ ಇದೆ. ಈ ಅಭಿಮಾನಿ ಸಂಘಗಳ ಮತಗಳ ಮೇಲೆ ಡಿಕೆ ಶಿವಕುಮಾರ್ ಕಣ್ಣಿಟ್ಟಿದ್ದು, ಈ ಹಿನ್ನೆಲೆ ವಿನೋದ್ ಪ್ರಭಾಕರ್ಗೆ ಕಾಂಗ್ರೆಸ್ ಪಕ್ಷ ಸೇರುವ ಆಫರ್ ಕೊಟ್ಟಿದ್ದಾರೆ ಎನ್ನಲಾಗಿದೆ. ವಿನೋದ್ರನ್ನ ಆರ್.ಆರ್. ನಗರ ಎಲೆಕ್ಷನ್ ಪ್ರಚಾರಕ್ಕೂ ಆಹ್ವಾನಿಸಿದ್ದಾರೆ ಕೆಪಿಸಿಸಿ ಅಧ್ಯಕ್ಷ. ಈ ರೀತಿ ಸಿನಿ ತಾರಾಬಳಗದ ಮೂಲಕ ಆರ್.ಆರ್. ನಗರದ ಮತ ಸೆಳೆಯಲು ಡಿಕೆ ಶಿವಕುಮಾರ್ ಪ್ಲಾನ್ ಮಾಡಿದ್ದಾರೆ ಎಂದು ಹೇಳಲಾಗ್ತಿದೆ. ನೆನಪಿರಲಿ ಪ್ರೇಮ್ಗೆ ನಮ್ಮನ್ನು ಮರೆಯಬೇಡಿ ಎಂದಿದ್ದ ಡಿ.ಕೆ ಶಿವಕುಮಾರ್ ಮೊನ್ನೆಯಷ್ಟೇ ಆರ್.ಆರ್. ನಗರದಲ್ಲಿರುವ ನಟ ನೆನಪಿರಲಿ ಪ್ರೇಮ್ ಮನೆಗೂ ಡಿಕೆ ಶಿವಕುಮಾರ್ ಭೇಟಿ ನೀಡಿದ್ದರು. ಅಂದ್ಹಾಗೆ ಆರ್.ಆರ್. ನಗರದಲ್ಲಿ ಪ್ರೇಮ್ ಅಭಿಮಾನಿಗಳ ಸಂಘವೂ ಇದೆ. ಇದೇ ಕಾರಣಕ್ಕೆ ಪ್ರೇಮ್ ಅವರನ್ನ ಭೇಟಿಯಾಗಿ ನಮ್ಮನ್ನು ಮರೆಯಬೇಡಿ ಎಂದು ಡಿಕೆ ಶಿವಕುಮಾರ್ ಹೇಳಿದ್ದರು. ಪ್ರೇಮ್ ದಂಪತಿಯನ್ನ ಸನ್ಮಾನಿಸಿ ಬಂದಿದ್ದರು. ಅಲ್ಲದೆ ಕಾಂಗ್ರೆಸ್ ಪರ ಪ್ರಚಾರಕ್ಕೆ ಮರೆಯದೇ ಬನ್ನಿ ಎಂದು ಪ್ರೇಮ್ಗೆ ಡಿ.ಕೆ ಶಿವಕುಮಾರ್ ಕೇಳಿದ್ದರು. ಈ ಮೂಲಕ ಕ್ಷೇತ್ರದಲ್ಲಿ ಎದುರಾಳಿಯಾಗಿರೋ ಸ್ಯಾಂಡಲ್ವುಡ್ ನಿರ್ಮಾಪಕ ಮುನಿರತ್ನಗೆ ಸ್ಟಾರ್ಗಳ ಮೂಲಕವೂ ಸವಾಲ್ ಎಸೆಯಲು ಡಿ.ಕೆ ಶಿವಕುಮಾರ್ ರೆಡಿಯಾಗಿದ್ದಾರೆ ಎನ್ನಲಾಗಿದೆ. ಆರ್.ಆರ್. ನಗರದ ಚುನಾವಣಾ ಅಖಾಡದಲ್ಲಿ ಸ್ಟಾರ್ ವಾರ್ ನಡೆಯಲಿದೆ ಎಂದೇ ವಿಶ್ಲೇಷಿಸಲಾಗ್ತಿದೆ. ವಿಶೇಷ ವರದಿ: ವೀರೇಂದ್ರ ಉಪ್ಪುಂದ, ಪೊಲಿಟಿಕಲ್ ಬ್ಯೂರೋ.